KYK: 1ste weermagtroepe kom in Kaap aan | Netwerk24
12 Julie 2019 15:05
Lede van die Suid-Afrikaanse Nasionale Weermag (SANW) het Vrydagmiddag in Kaapstad aangekom nadat Bheki Cele, minister van polisie, die vorige dag aangekondig het dat troepe die polisie sal bystaan met misdaadbestryding in misdaadgeteisterde dele van die Wes-Kaap.
'n Groot getal polisielede is Vrydag vroegoggend al in die Kaapse Vlakte ontplooi en 'n bataljon van die SANW sal later ontplooi word.
Intussen het Cele in die parlement in sy begrotingsrede gesê die teenbende-eenheid sal ook uitgebrei word tot 'n nasionale eenheid. Ander spesiale eenhede gaan ook op die been gebring word om die toenemende misdaad en geweld in die land te takel.
Vinnige reaksie-eenhede wat op intelligensie-gedrewe polisiëring reageer, sal in onstabiele probleemgebiede landwyd ontplooi word.
Maar Gareth Newham, hoof van geregtigheid en geweldvoorkoming van die Instituut vir Sekerheidstudies, glo dié oplossing is kortsigtig aangesien dit 'n korttermynoplossing is – 'n "hoëprofiel-krisisreaksie" – vir iets wat eintlik 'n ernstige krisis is. Hy sê ook die ontplooiing van die weermag dui daarop dat die polisie nie goed funksioneer of oor die nodige vaardighede beskik nie.